
U    I M E   R E P U B L I K E   H R V A T S K E

P R E S U D A    
 
         Općinski sud u Gospiću, OIB:29608777564, po sucu tog suda Žani Vlainić, kao sucu pojedincu, uz sudjelovanje Marie Šaban, kao sudskog zapisničara, u prekršajnom predmetu protiv okrivljene  JOHANNE BOGUMILE DOBROWOLSKE državljanke Republike Poljske iz Krakowa, Ulica Sw. Agnieszki 2/21, Republika Poljska, zbog prekršajnog djela iz članka 236. stavak 7. Zakona o sigurnosti prometa na cestama („Narodne novine“ broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24 dalje: ZSPC), odlučujući u prekršajnom postupku povodom prigovora okrivljene na  obavezni prekršajni nalog  Klasa:211-07/25-4/28753 , Urbroj: 511-04-06-25-1 od 19. ožujka 2025.. izdan od RH MUP Policijske uprave Ličko-senjske, Policijske postaje Otočac (dalje: ovlašteni tužitelj)., izvanraspravno, u skladu s odredbom članka 161. stavak 5. točka 2. Prekršajnog zakona ("Narodne novine", broj 107/07, 39/13, 157/14, 110/15, 70/17, 118/18, 114/22, dalje: PZ-a), dana 24. studenog. 2025.

                                          p r e s u d i o    j e :

       I. Temeljem članka 161. stavka 5 .točka.2. PZ-a:

                      Prema okrivljenoj: JOANNI BOGUMILO DOBROWOLSKI, rođenoj 23. listopada 1973., državljanki Republike Poljske, s prebivalištem u Krakovu, Swietej Agnieszki 2/21, R. Poljska, prekršajno neosuđivana, 

                                      OPTUŽBA SE ODBIJA

      da bi dana  10. rujna 2022. u 15:40 sati  u Otočcu u ulici Ive Senjanina bb u svojstvu vozačice vozila M1, reg. oznake i broja KR9  M940 (PL) upravljala osobnim automobilom u prometu na cesti sa potpuno neispravnim prednjim desnim pneumatikom, odnosno sa puknutom automobilskom gumom, 

                dakle, da bi postupila suprotno odredbi članka 236. stavak 1. ZSPC-a, a nedostaci utvrđeni tijekom pregleda vozila, posebnim propisom, kategorizirani su kao veći,
     pa da bi time počinila prekršajno djelo  iz članka 236. stavak 7. ZSPC-a.

              II. Temeljem odredbe članka 140. stavak 2. PZ-a, troškovi predmetnog prekršajnog postupka padaju na teret proračunskih sredstava ovog suda. 

                                                         Obrazloženje

               1. Kod ovog suda dana 11. studenog 2025. zaprimljen je spis predmeta povodom prigovora okrivljene Joanne Bogumila Dobrowolske, državljanke Republike Poljske,  sa podacima kao iz izreke presude, na uvodno označeni obavezni prekršajni nalog izdan od strane RH MUP PU Ličko-senjske PP Otočac  na nadležno odlučivanje, zbog prekršajnog djela činjenično i pravno pobliže opisanog u izreci odluke.

              2. Po zaprimanju predmetnog spisa predmeta sud je utvrdio da je okrivljena u prethodnom postupku podnijela pravodoban i dopušten prigovor na obavezni prekršajni nalog, s tim da je sud nastavno  postupio u skladu s člankom 161. PZ-a,  pri čemu je utvrđeno  da je imenovana  okrivljenica terećena obaveznim prekršajnim nalogom zbog prekršaja iz članka 236. stavak 7. ZSPC-a,  s nastupom okolnosti iz članka 13. stavak 2. PZ-a, odnosno nastupa apsolutne zastare vođenja ovog prekršajnog postupka s danom 10. rujna 2025, a s obzirom da je kao vrijeme počinjenja prekršaja naznačen nadnevak 10. rujna 2022.

             3. Dakle, ovlašteni tužitelj podnio je predmet povodom prigovora  okrivljene  na obavezni prekršajni nalog na odluku ovom sudu  u trenutku kad je dva mjeseca prije podnošenja sudu ex lege nastupila apsolutna zastara vođenja predmetnog prekršajnog postupka te je sud zaključio da u ovoj pravnoj stvari  postoje okolnosti koje isključuju prekršajni progon. Ovo stoga što je materijalnom odredbom članka 13. stavak 2. PZ-a propisano da prekršajni progon zastarijeva nakon tri godine za prekršaje za koje je ovlašteni tužitelj obvezan izdati prekršajni nalog, kao u predmetnom slučaju.

             4.  Slijedom utvrđenog, valjalo je odlučiti kao u  točki I.  izreke presude, sve u skladu s člankom 161. stavak 5. točka 2.  PZ-a. Odluka o troškovima temelji se na odredbama citiranim kao u točki II. izreke predmetne presude.

U Gospiću,  24. studenog 2025.


Zapisničar:                                                                                                        Sudac:
                          
Maria Šaban,v.r.                                                                                     Žana Vlainić,v.r.


Pouka o pravnom lijeku: Protiv ove presude dopuštena je žalba u roku od 8 (osam)  dana od dana dostave prijepisa presude. Žalba se podnosi putem ovog suda, u dva istovjetna  primjerka, a o žalbi odlučuje Visoki prekršajni sud Republike Hrvatske. 
 
DNA:
1. Okrivljena (uz prijevod na poljski jezik)
2. Ovlašteni tužitelj 
3. Spis, ovdje
Za točnost otpravka ovlašteni službenik:
Maria Šaban

